b'\n_START_ARTICLE_\nTrirrem\n_START_PARAGRAPH_\nEl trirrem (en grec \xcf\x84\xcf\x81\xce\xb9\xce\xae\xcf\x81\xce\xb7\xcf\x82, plural \xcf\x84\xcf\x81\xce\xb9\xce\xae\xcf\x81\xce\xb5\xce\xb9\xcf\x82) era una nau de guerra inventada probablement al segle VII aC. El seu nom deriva de les tres fileres de remers que hi havia a cada costat del vaixell. En el desenvolupament de l\'art naval a l\'edat antiga, la invenci\xc3\xb3 del trirrem, atribu\xc3\xafda tradicionalment als corintis, t\xc3\xa9 una import\xc3\xa0ncia equivalent a la que, a principis del segle XX, es va operar amb la creaci\xc3\xb3 de l\'anomenat "vaixell monocalibre" o cuirassat. No \xc3\xa9s que s\'apliqu\xc3\xa9s a la t\xc3\xa8cnica de construcci\xc3\xb3 naval un invent revolucionari, ni que tinguessin lloc canvis significatius en la manera de combatre de les flotes en el Mediterrani, sin\xc3\xb3 que es pot dir que amb el trirrem la t\xc3\xa8cnica naval va assolir un dels seus moments culminants. La construcci\xc3\xb3 i manteniment de les forces navals a l\'Atenes cl\xc3\xa0ssica, amb l\'objectiu de mantenir la supremacia naval i d\'aquesta manera obtenir el control de la navegaci\xc3\xb3 en el mar Egeu, va implicar la creaci\xc3\xb3 d\'un enorme mecanisme financer i log\xc3\xadstic.'